**5.05.2017. №86 “Егемен Қазақстан” газеті**

**БІЛІМ САПАСЫ КҮН ТӘРТІБІНЕН ТҮСПЕУІ ТИІС**

**Білім – баға жетпес үлкен рухани күш, сонымен қатар аса зор өндіргіш құрал. Сол себепті де бүкіләлемдік жаңа идеология ең әуелі білімнің теңдессіз күшіне арқа сүйейді. Сондықтан да жаңа әлемдегі жаңа Қазақстан білімге үлкен басымдық беріп отыр.**

Қ а з а қ с т а н П р е з и д е н т і Н.Назарбаев «Қазақстанның Үшін­ші жаңғыруы: жаһандық бәсекеге қабілеттілік» атты Жолдауында:«Төртінші басымдық – адами капитал сапасын жақсарту. Ең ал­дымен, білім беру жүйесінің рөлі өзгеруге тиіс. Біздің міндетіміз– білім беруді экономикалық өсу­дің жаңа моделінің орталық бу­ынына айналдыру. Оқыту бағ­дарламаларын сыни ойлау қа­білетін және өз бетімен іздену дағдыларын дамытуға бағыттау қажет», деп атап өткен болатын.Осыған байланысты эконо­миканы, соған сәйкес Білім және ғылым министрлігінің міндеттерін жаңғырту жолында білім беру жүйесінің рөлін қайта бір ой елегі­нен өткізудің маңызы ерекше. Біз бұл мақаламызда білім саласын­да жеткен жетістіктерімізді емес, қордаланған өзекті мәселелерге тоқталу мақсатын қойдық. Олар­дың біразын тізбектеп кетсек: жоғары оқу орындарында про­фессорлық-оқытушылар құрамы тұрақталмаған; білім беру бағ­дарламаларының мазмұны нарықталаптарына сай қамтылмаған; үштілді білім беру бағдарламалары толыққанды енгізілмеген; жоғары оқу орындарының ғылыми әлеуеті тиімсіз пайдаланылады, универси­теттік ғылыми көрсеткіштер өте төмен; профильдік докторантурада кадрларды дайындауға грант бөлінбейді; постдокторан­тура жоқ; мемлекеттік тапсы­рыс бойынша білім алған түлек­терді жұмысқа орналастыру мә­селесі шешілмеген; инновация­лық құрылымды қолдаудың инс­титуттық нысандары толық да­мымаған; өркениетті елдермен салыстырсақ, біздің ғылыми зерт­теулер үлесіміз он есе төмен; қар­жыландырылатын ғылыми-зерт­теулік жобалардың 0,1% ғана коммерцияландырады; иннова­циялық парктер, старт-ап аймақ­тар және конструкторлық бю­ролар инфрақұрылымдары да­мымаған; жатақханаларда сту­денттерге орын жетіспейді; уни­верситеттік ғылымды бизнес құ­лықсыз қаржыландырады, өндір­іспен тиімсіз жұмыс жүргізіледі; ведомствоаралық кедергілер, сон­дай-ақ жеке секторда экономи­калық ынталандыру шараларының болмағандығынан білім, ғылым және өнеркәсіп салалары тиімді біріге алмай жатыр...

Білім беру сапасының крите­рийі оқу орындары түлектерінің білімін аттестаттау емес, олардың еңбек нарығындағы кәсіптік қа­жеттілігі болуы шарт. Сонда ға­на білім беру саласындағы өкі­летті органның рөлі білім беру субъектілерінің қызметін бақы­лаумен ғана шектелмей, осы ба­ғыттағы бірлескен күш-қимыл­дарды үйлестіруді, оларға қолдау көрсету және озық үлгілі идеялармен технологияларды дайындап шығаруды қамтитын болады. Барлық жоғары оқу орын­дарының дербестігі мен теңдігін заңдық тұрғыда бекіткен жөн. Шет елдердің тәжірибесі білім берудің сапасы сандық емес, ғы­лыми-зерттеу жұмыстарын ұйым­дастыру, оқыту, ресурстар мен қамтамасыз ету, оқытушылар құ­рамының кәсіптік құзыреті жә­не халықаралық қызметті ұйым­дастыру деңгейлеріне, сондай-ақ, аккредиттеуден өтуі және басқа осы сияқты сапалық факторларға тікелей байланысты екендігін көрсетеді. Егер жоғары оқу орын­дарын лицензиялау жайында сөз етер болсақ, бұл ретте оқу орын­дарында мамандықтардың қай­талануы және кадрларды ЖОО-ның өз профильдеріне сай емес мамандық бойынша даярлауына назар аударғым келеді. ЖОО-ның арасындағы бәсекелестіктің де қалыпты емес екенін айта кет­кен жөн. Жоғары оқу орындарын мамандықтар бойынша емес, даярлау бағыттары бойынша ли­цензиялауға көшетін кез кел­ді. Бұл әлемдік тәжірибеде бар: жоғары оқу орындары білім беру бағдарламаларын еңбек нарығы­ның сұраныстарын ескере отырып, даярлықтың бағыттарының ішінде, өз беттерінше әзірлеп шығарады. Мұндай жағдайда жоғары оқу орындары қоғам алдында кадрлар даярлаудың сапасы үшін әлеуметтік жауаптылықта бола­ды. Жұмыс берушілердің тіке­лей қатысуымен нақтылы кадр­лар даярлау жүзеге асырылады. Бұл жоғары оқу орындары сту­денттерінің білім беру бағдарла­малары бойынша контингентін олардың бәсекелестігі және еңбек нарығының сұранысы негізінде құ­рап шығаруға алып келеді.Білім сапасы тек кәсіпорын­дармен тығыз байланыс орнатыл­ған және қоғам алдында жауап­ты болған жағдайда ғана қамта­масыз етіледі. ЖОО қызметінің тиімділігі, ең алдымен, оның қар­жылық тұрақтылығына негіз­деледі. ЖОО-ның тұрақты қаржы­лық жағдайы ғана оның сапалы академиялық, зерттеу және басқада бағыттарын қамтамасыз ете алады. Бұл жерде ЖОО қызметін экономикалық реттеу тетіктерін енгізу мәселесін қарастырудың маңызы ерекше деп білемін. Атап айтқанда, ЖОО-ның жеке меншік(жарғылық) капиталына талапты күшейту және айыппұл санкцияла­рын енгізу қажет.Қазақстанда PhD докторы дә­режесін Білім және ғылым сала­сын бақылау жөніндегі комитет береді. Бұл ЖОО ғалымдарына сенімнің жоқтығын білдіреді. Со­ған қарамастан ғалымдардың ба­сым бөлігі жоғары оқу орында­рында шоғырланғаны белгілі. ЖОО ғылымына қолдау жасау керек және ғылыми дәрежелер бе­ру мәселесін ЖОО құзырына бер­ген жөн. Профессор-оқытушылар құ­рамының беделін көтеру мақса­тында жоғары және жоғары оқу орнынан кейінгі білім беру ұйым­дарының ғылыми-педагогикалық қызметшілеріне қойылатын білік­тілік талаптарына өзгерістер ен­гізуді ұсынамыз.Ғалымдардың нөлдік емес им­пакт-факторы бар халықаралық ғылыми журналдарда жариялауға тиіс ғылыми еңбектеріне қойы­латын талаптарды да қайта қарау керек, өйткені барлығы бірдей жарияланымдардың санын толты­руға ұмтылады, ал сапасы жақсарта түсуді қажет етеді.Отандық ғалымдар еңбекте­рінің қазақстандық ғылыми метри­калық базасын құру қажеттігі пісіп жетілді.Бізге отандық ғалымдар еңбектерінің беделін шетелдік ғылыми метрикалық мәліметтеріне қарамастан көтеру керек.Біз министрліктің білім беру гранттарының санын тек жоғары білімге ғана емес, сондай-ақ жо­ғары оқу орнынан кейінгі білім бе­руге де көбейту жөніндегі бастамасын қолдаймыз. Сонымен қатар, ол қазақстандық жастардың шет ел­дерге кетуі проблемасын шешудің бір жолы болып табылады. Жоғары оқу орындарына тү­судің шекті деңгейін сақтауға байланысты жас түлектердің қо­мақты бөлігінің шет елдерге ке­тіп қалуы орын алып отыр, шетелде қазақстандықтарға мұндай талаптар қойылмайды. Біздің аза­маттардың бұл жағдайда жұмсайт­ын қаржысы шаш-етектен. Бұл жерде де мәселеге мемлекеттік тұрғыдан қарамау көрініс береді. Педагог мамандардың еңбегіне ақы төлеу өте өзекті мәселелердің бірі болып қалып отыр. Еліміздегі  білім саласы қызметкерлерінің орташа еңбек ақысы Қазақстан бойынша орташа еңбекақының 62 пайызын құрайды. Ал пе­дагогтер арасында барынша азалатындар – мектепке дейінгі білім педагогтері – 41%. Жоға­ры оқу орындарының орташа ең­бекақысы жөнінде айтар болсақ, экономикалық ынтымақтастық және даму ұйымына кіретін елд­ердегіден әлдеқайда төмен. Мы­салға, Латвияда оқытушылар ша­мамен 1112 АҚШ доллары мөл­шерінде еңбекақы алады, бұлдегеніңіз, біздегіден 3 еседейартық. Қазақстан білім беру жүйе­сінің жағдайы және оны одан әрідамыту жөніндегі Ұлттық бая­ндамада аталып өткендей, педа­гогтердің біліктілік деңгейін және еңбекақысын көтеру үшін олардың қызметтік өсуінің жаңа жүйесін қалыптастыру қажет. Педагогикалық қоғамдастық ұсынып отырғандай, мұғалімдерге 25-30 жыл еңбек сіңірген қызмет өтілін қайтару және зейнеткерлік мерзімінен бұрын шығу мүмкіндігі туралы мәселені қа­растыру қажет. Педагог үшін 63 жаста зейнеткерлікке шығу – педа­гогикалық кәсіп бойынша өте азап­ты, ауыр жол. Кез келген психолог бұл кезеңде кәсіптік «тоқырау» өріс алатынын айтады. Өзіңіз алаңда балаларды қуалап, олармен түрлі қимыл-қозғалысқа түсетін ойындар ойнап жүрген 63 жастағы балалар бақшасының тәрбиешісін көзіңізге елестетіп көріңізші.Тағы бір маңызды мәселе, мек­теп мұғалімдерінің дені әйелдер болып отырғандығы. Қазіргі таңда еліміздің білім беру мекемелерінде еңбек ететін қызметкерлердің,нақтырақ айтсақ, ұстаздардың 80-85 пайызы әйелдер. Мектеп ди­ректорлары мен олардың орынба­сарлары қызметінде де әйел мұ­ғалімдердің қарасы қалыңдап келеді. Тіпті, дене шынықтыру, әскери тәрбие пәндерінен де қыз-келіншектер сабақ беретініне еті­міз үйреніп қалды. Міне, осы үр­діс енді жоғары оқу орындарынада ауыса бастаған сияқты. Себепбелгілі – еңбекақы аз, ынталанды­ру мардымсыз. Әлбетте, балалар үшін әке қандай қажет болса,ер мұғалімдердің де сондай ма­ңызы бар. Жастарымыздың бойында еркекке тән өжеттік, мәрт­тік, батылдық рухы әлсіреп баражатқаны туралы пікірлер жиі ай­тылады. Осыған орай білім беружүйесінде еңбек ететін ер-аза­маттардың үлес салмағын кө­бейтуге қатысты іс-шаралар ке­шенін жасап, жүзеге асыруға да мемлекеттік маңыз беретін уақыт жеткен сыңайлы. Қорыта келгенде, экономика­ны жаңғырту жолындағы білім беру жүйесінің рөлі барынша арта,маңыздана түскені көзге ұрып тұр.Бұл ретте, кадрлар даярлаудың сапасына, сондай-ақ салалық ми­нистрліктер, ұлттық компаниялар және бизнес өкілдері де жауап беретінін есте ұстауымыз керек.Мысалға, «Болашақ» стипендия­сын беру рәсіміне айқындық беру үшін үміткерлерді іріктеу жөнін­дегі комиссияның құрамына ірі ұлттық компаниялардың, холдинг,кәсіпорындардың өкілдерін енгізу керек. Өйткені, нақ солар әлеуетті жұмыс берушілер болып та­былады.Бүгінде ел игілігі үшін тер тө­гіп жүрген «Болашақ» түлектері көп. Дегенмен, солардың барлығы дерлік мемлекет тарапынан жа­салған қамқорлықты, артылған сенімді ақтады ма? Меніңше, жоқ. Мәселен, мемлекет қаржысы есебінен шетелдерде оқып, елге қайтпай қалғандар да жетіп-арты­лады. Алдағы уақытта бұл біре­гей жобаны да ұдайы назарда ұс­тап, «Болашақ» үшін жұмсалған қаржы-қаражатты еселеп қайтарып алудың тетіктерін жан-жақты ойластырған жөн. «Ертеңін ойламаған ел азады»,дейді халық даналығы. Барын ба­ғалап, жоғын саралап отыратын, өскелең ұрпағына талапқа сай байыпты білім, қалыпты тәрбие бере білетін ел озады. Сол тұрғыда қазақстандық жоғары білім жүйесіде бәсекелестікке қабілетті болуы шарт. Өйткені, бәсекеге қабілетті білім бәрін жеңеді.

***Нұрлан ДУЛАТБЕКОВ,***

***Парламент Мәжілісінің депутаты,***

***ҰҒА корреспондент-мүшесі,***

***заң ғылымдарының докторы, профессор***